**ДО**

**МИНИСТЪРА НА ОТБРАНАТА**

**НА РЕПУБЛИКА БЪЛГАРИЯ**

**Г-Н КРАСИМИР КАРАКАЧАНОВ**

**Д О К Л А Д**

**от СЪВЕТА НА ДИРЕКТОРИТЕ НА „ТEРЕМ-Холдинг” ЕАД**

**Относно**: *Отчет за резултатите от производствено-стопанската дейност на „ТЕРЕМ-Холдинг“ ЕАД и неговите дъщерни дружества през първото полугодие на 2020 г.*

**УВАЖАЕМИ ГОСПОДИН МИНИСТЪР,**

В изпълнение на разпоредбата на чл. 29 от Закона за публичните предприятия и съгласно чл. 14, ал.1 от Правилника за прилагане на Закона за публичните предприятия, Ви представяме Доклад на Съвета на директорите на „ТЕРЕМ-Холдинг” ЕАД за дейността на Група „ТЕРЕМ“ през първото полугодие на 2020 г. В отчета са обхванати резултатите от изпълнението на бизнес - програмите на всички дружества в Групата и тяхното отражение върху текущото финансово и икономическо състояние на предприятията.

Производствено-стопанската дейност на „ТЕРЕМ-Холдинг” ЕАД и дъщерните му дружества през първото полугодие на 2020 г., беше организирана при следните условия:

1. Извършените услуги по специализиран ремонт, производство и модернизация на въоръжение и военна техника запазват своя дял в общо произведената продукция. През първото полугодие на 2020 г. те са **47,51 %**, апрез съпоставимия период на 2019 г. са заемали дял около 46,52% от общо произведената продукция;

2. Продължава тенденцията за увеличаване дела на продукцията (в т.ч. услуги) за Министерството на отбраната – през първото полугодие на 2020 г.те са **37,21%** от общия обем на продукцията, а за съпоставимия период на 2019 г. делът им е бил 33,78%;

3. Извънредното положение в страната и пандемията COVID-19 доведоха до временно спиране на производствената дейност на предприятията (с изключение на „ТЕРЕМ – КРЗ Флотски арсенал Варна“ ЕООД) за около две седмици. Това предизвика допълнително нарушаване на производственият им ритъм през периода, и влоши ситуацията с недостатъчната натовареност на мощностите, в някои от предприятията;

4. Въпреки ниската степен на натовареност и отпусканите заемни средства за посрещане на ликвидните затруднения на някои от дъщерните дружeства, като цяло, продължи политиката за строга финансова дисциплина и погасяване на главниците и лихвите по старите заеми.

**І. Изпълнение на икономическите показатели на група „ТЕРЕМ” през разглеждания период**

Подробна информация за основни икономически показатели през отчетния период, съпоставени с резултатите от първото полугодие на 2019 година е представена в **Приложение № 1** към настоящия доклад.

Съвпадението на разпространението на заразата COVID-19 и необезпечеността с дългосрочни договори (над 6-8 месеца) се очаква да доведе до допълнително състояние на икономическа несигурност за дружествата от Група „ТЕРЕМ“.

**II. Изпълнение на оперативния план**

**1. Производствена дейност**

През първото полугодие на 2020 г. в група „ТЕРЕМ“ е произведена продукция за **16 857**

хил. лв., в т.ч.:

|  |  |
| --- | --- |
| - специална продукция | 8 008 |
| - гражданска продукция | 8 849 |

Дейността на ръководството на Групата и дъщерните дружества, беше насочена към изпълнение на актуализираните бизнес-разчети за 2020 г. В сравнение със съпоставимия период (първото полугодие) на 2019 г., обемът бележи **ръст от 44,79%** (отчетената продукция за първо полугодие на 2019 г. е 11 642 хил.лв.). Обобщена информация за степента на изпълнение на производствената програма на група „ТЕРЕМ”за първо полугодие на 2020 г. по видове направления/продукция е представена в **Приложение № 2** към настоящия доклад.

Най-общо, структурата на изпълнението, по отделни предприятия, е както следва:



Дружествата отчитат произведените обеми на база на заложените разчети в техните одобрени (индивидуални) актуализирани бизнес-програми за 2020 г., като в частта на първото полугодие на 2020 г. изпълнението достига **102,31%** от планираното. От друга страна, произведените обеми възлизат на **51,6%** от общия планиран обем на производството за цялата 2020 г. Принос в реализацията за полугодието на 2020 г. има и „ТЕРЕМ – Холдинг“ ЕАД, който обезпечи логистиката и доставката на резервните части, влагани в извършените ремонти дейности, основно на Т-72. Подробен анализ на резултатите от дейност на всяко едно от дружествата е представен по-долу:

**„ТЕРЕМ - Летец” ЕООД, гр. София**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **За второ тримесечие на 2020 г.** | | | |  | **С натрупване за полугодието на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |  | АБП хил.лв | Отчет хил.лв | Разлика хил.лв. | Изпълне- ние |
| 1 400 | 2 030 | 630 | 145,00% |  | 2 724 | 3 107 | 383 | 114,06% |

Производствената програма на „ТЕРЕМ – Летец“ ЕООД за първото полугодие на 2020 г. е изпълнена на **114,06%**. Произведеното за отчетния период представлява 51% от планираното за цялата 2020 г. Отчита се **увеличение с 33%** в обема на текущо произведената продукция, спрямо същия (съпоставим) период на предходната 2019 година.

Структурата на произведената продукция за първото полугодие на 2020 г. в хил. лв. е:

|  |  |
| --- | --- |
| - специална продукция | 1 976 |
| - гражданска продукция | 1 131 |

През второ тримесечие на 2020 г. бяха завършени капитално-възстановителните ремонти на вертолет Ми-17 с борден № 421 на ВВС.

Продължава, започнатия от началото на годината, капитално-възстановителен ремонт на вертолет Ми-24В с борден №144 за нуждите на Министерството на отбраната на Р България – ВВС, както и капитално-възстановителен ремонт на оборудване за Ми-24В.

От началото на 2020 г., бяха изпълнени поръчки за ремонт на възли, агрегати, блокове и компоненти от вертолети тип „Ми“, както и поръчки за услуги, свързани с авиационна техника, които макар и за не висока единична стойност подсигуряват заетост на персонала. Такива поръчки ще продължат да се изпълняват и през следващите отчетни периоди.

Продукцията с гражданско предназначение обхваща извършени галванични услуги, ремонт на авиационни агрегати за вертолети тип „Ми“ и изработка на резервни части за вертолети. Извършени са техническо обслужване, съхранение и охрана на авиационна техника, собственост на външни фирми-възложители. Тези дейности са застъпени в плана за 2020 година и ще продължат да бъдат изпълнявани.

Извършва се ремонт на част от сградния фонд.

Водят се преговори за извършване на техническа помощ на агрегати за период от три до шест месеца.. Провеждат се преговори с представители на фирма TEXTRON за оценка на възможностите за реализация на съвместни проекти в областта на авиационните ремонти на руски вертолети за трети страни. Водят се разговори за галванизация на сборка от агрегати.

В средносрочен и дългосрочен план, Дружеството изготвя документи за участие в тръжна процедура за КВР на вертолет от Шри Ланка. Съгласно рамково споразумение за изпълнение на капитален ремонт на два броя вертолети Ми-17 и четири броя вертолети Ми-24В от състава на ВВС на България, за 2020 г., планово следва да постъпи за ремонт един брой вертолет Ми-17 борден № 419. При условие, че Министерството на отбраната на Република България изпълнява рамковото споразумение би следвало в края на 2020 г. да постъпи за ремонт и един вертолет Ми-24В.

Дружеството полага усилия за усвояване на основния ремонт на агрегати, дейност осигуряваща предварителната подготовка за ремонт на вертолети Ми-17 В1/В5, Ми-8МТВ1, Ми-24Д/В/П и др. перспективни изделия, представляващи модификации на сега ремонтираните вертолети Ми-8П/Т и Ми-17 и Ми-24Д. Процесът изисква осигуреност, както с техническа документация, така и със съответен агрегат за опитен образец, ремонтно-монтажен инструмент и стендово оборудване.

Продължава работата по обучение на специалисти за придобиване на Бривет по отношение на ремонта на агрегати от въздухоплавателни средства, които имат Европейски сертификат, като се планира това да са Вертолет Ми-171Е и Ка-32ВС. Подготвя се предложение към ГД ГВА с обхвата на дейностите, за които ще се иска разрешение за ремонт. Проучва се въпроса за участие в техническото обслужване и на западна авиационна техника.

**„ТЕРЕМ** - **Хан Крум” ЕООД, гр. Търговище вкл. Обособено производство „ТЕРЕМ-Овеч“ – гр. Провадия**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **За второ тримесечие на 2020 г.** | | | |  | **С натрупване за полугодието на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |  | АБП хил.лв | Отчет хил.лв | Разлика хил.лв. | Изпълне- ние |
| 879 | 1 628 | 749 | 185,21% |  | 1 418 | 1 793 | 375 | 126,45% |

Произведено е **над 126%** от планираното за първото полугодие на 2020 г. Произведената продукция през отчетния период е 42% от планираното годишно производство. Отчита се **спад от 19,27%** спрямо същия (съпоставим) период на 2019 година по отношение на производството.

Структурата на произведената продукция за първото полугодие на 2020 г. в хил. лв. е:

|  |  |
| --- | --- |
| - специална продукция | 1 695 |
| - гражданска продукция | 98 |

През отчетен период усилията бяха насочени основно към ремонт трета степен на 3 броя танк Т-72, собственост на Министерството на отбрана, както и изработката на три комплекта ЗИП за тях. Към 30 юни т.г. ремонтните работи бяха завършени, а през м. юли бяха приети от Комисията, предстои транспортиране за сдаване на машините.

Завършени са ремонтите, по които се работи от началото на годината, на специален автомобил с повишена проходимост МАЗ-543, възложен от Български морски флот и ремонт на БМ-21, възложен от частна фирма. Изпълнена е модернизация на 8 броя двигатели В55 във В55 У за танк Т 55АМ1. Поради доказана ефективност, ще бъдат модернизирани още 31 машини за частна фирма.

В частта на гражданската продукция, са извършени ремонти на снегорини.

През следващото тримесечие ще продължи изработката на резервни части и агрегати за бронетанкова техника за частни фирми. Ше се извърши и предпродажбена подготовка на някои от тях по искане на възложителя.

Извършват се ремонт на сграден фонд и изработване на тренировъчни серии по програма и със средства от ОМП.

Планирани са и следните дейности:

- монтиране на динамична защита за танк Т-55 – 39 броя;

- изработка на резервни части за танк Т 55, Т 62 и други БТТ.

- обслужване на дизел генераторни установки във ВМА гр. София .

Дружеството се подготвя да участва в обществена поръчка за ремонт III-та степен на нови 5 броя танкове Т-72. Проведени са технически разговори за нови номенклатури детайли с ф. "Далековод" - Република Хърватска, като е изработена пробна серия. Предложени са ценови листи за усвоени номенклатури от резервни части за вагони. Работи се по договора с Армитранс за ремонт на четири броя установки БМ21.

На територията на обособено производсво „ТЕРЕМ – Овеч“- Провадия беше подписан договор с чешките заводи „Татра“ за изграждане на център за ремонт на военни камиони на марката „Татра“. Оборудването е доставено, извършено бе и обучение от чешки специалисти за работа с уредите и ремонтните дейности. Базата е сертифицирана от „Татра“ за извършване на ремонт, поддръжка и доставка на резервни части. Информирани са потенциални клиенти за придобитите възможности. Очакванията са за поръчки и от граждански организации, с което да се разшири производствения капацитет и да се увеличат приходите на предприятието.

**„ТЕРЕМ** - **КРЗ Флотски Арсенал Варна” ЕООД, гр. Варна**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **За второ тримесечие на 2020 г.** | | | |  | **С натрупване за полугодието на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |  | АБП хил.лв | Отчет хил.лв | Разлика хил.лв. | Изпълне- ние |
| 4 910 | 4 859 | -51 | 98,96% |  | 9 440 | 10 037 | 597 | 106,32% |

През първото полугодие на 2020 г. се отчита **106,32%** изпълнение на бизнес програмата, в частта на произведената продукция. Произведената продукция за отчетния период представлява 59% от общо планирания обем за цялата 2020 година. Производството бележи  **ръст от 87%** спрямо съпоставимия период на предходната 2019 година.

Структурата на произведената продукция за първото полугодие на 2020 г. в хил. лв. е:

|  |  |
| --- | --- |
| - специална продукция | 2 746 |
| - гражданска продукция | 7 291 | |

Производствената дейност през отчетния период беше изцяло съсредоточена в докови, класови ремонти и възстановителни дейности на моторни кораби и танкери, фрегата, корвета, миночистач и гранични полицейски катери. От началото на 2020 г. в завода са завършени ремонти дейности по 24 бр. кораби. Най-съществен е делът на гражданската продукция – над 72% от общия обем, като отделно гражданската продукция за чуждестранни клиенти съставлява 70% от общия обем продукция за отчетния период.

Извършени са следните дейности, възложени от Български Военноморски сили при Министерството на отбраната:

* доков ремонт на фрегата „Дръзки“ с б.н. 41;
* доков ремонт на корвета „Бодри“ с б.н. 11;
* доков ремонт на тнб „Анкин“ с б.н. 303;
* доков ремонт на мврт „Антарес“ с б.н. 304;
* ремонт на главни дизел-редукторни агрегати ДРА 210Б;
* ремонт на елементи от комплектацията на подвижен брегови ракетен комплекс „Рубеж“;
* ремонт на спасителен кораб „Протео“.

Изработена е мишена за ракетна и артилерийска стрелба /МРАС/по договор с МО.

През отчетния период са завършени ремонтни работи и услуги по моторни кораби „Пенелопа“, „Калиопа“, „Ал.Шемагин“ и „Дафна“ по договори с „Варса Шипинг“ ООД, както и на моторни кораби „Емона“, „Семела“, „Вера“, „Кама“, „Ю.Полторацкий“, „Патра 3“ и други, възложени от български и чуждестранни фирми.

Продължава изпълнението на дейности, възложени от Българските Военноморски сили:

- доковия ремонт на противопожарен кораб „Ахелой“ и отстраняване на проблем с ходовите изпитания;

- регламентиран преглед на два двигателя на фрегата „Верни“;

- монтаж на задвижващ електродвигател и адаптирането му корабните системи на фрегата „Смели“;

- възстановяване ва стъклопластика на БМ „Шквал“.

В следващото тримесечие ще се работи по започнатите ремонти на три моторни кораба; преоборудването на моторен кораб „Аделия“ по изискванията на EMSA, възложено от фирма от Кипър и модернизация на плаващ кран. Ще продължи предоставянето на услуги и техническо обслужване по договори с шест фирми, собственици на моторни кораби.

Продължава изпълнението по рамковия договор за следгаранционно поддържане на гранични катери за ГД „Гранична полиция“ - Бургас на МВР. Получени са ремонтни ведомости на всички катери, които предстои да бъдат оферирани и изпълнени.

Основен дял в производственото оборудване в дружеството заемат доковите съоръжения като натовареността им се увеличава - за отчетния перод тя е 89%, при 48% заетост за съпоставимия период на предходната 2019 г.

Извършват се ремонти на сграден фонд и изработване на тренировъчни серии по програма и със средства от ОМП.

В процес на подписване е договор с компания Petronav от Кипър за ремонт на втори техен кораб. Пред подписване е и договор с ВМС за преоборудване на мвтр „Сириус“.

Има уверение и потвърждение за ремонт на кораб от утвърден клиент в последната година „Foxrot Shipping CO Ltd.”.

Полагат се усилия за подсигуряване на договори, като се комуникира с утвърдени чуждестранни клиенти за създаване на условия за натоварване на производствените мощности и персонала. Участието на завода в международно изложение за корабостроене и кораборемонт НЕВА в Санкт Петербург даде изключително добър резултат. Беше планирано тази тенденция да продължи и през 2020 г. за представянето на завода на още две подобни международни изложения, но с оглед на създалата се международна епидемична обстановка най-вероятно това ще се случи в следващата година.

**„ТЕРЕМ**-**Ивайло” ЕООД, гр. Велико Търново**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **За второ тримесечие на 2020 г.** | | | |  | **С натрупване за полугодието на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |  | АБП хил.лв | Отчет хил.лв | Разлика хил.лв. | Изпълне- ние |
| 1 256 | 794 | -462 | 63,22% |  | 2 304 | 1 305 | -999 | 56,64% |

Планът за първото полугодие на 2020 г. за произведената продукция е изпълнен на **56,64%** и бележи **ръст от над 25%** спрямо същия период на предходната 2019 г. Обемът на производството през първо полугодие на 2020 г. е едва 32% от общия планиран годишен обем.

Структурата на произведената продукция за първо полугодие на 2020 г. в хил. лв. е:

|  |  |
| --- | --- |
| - специална продукция | 1 088 |
| - гражданска продукция | 217 |

Във връзка с ремонт на 3 броя танка Т-72 за МО от „ТЕРЕМ – Хан Крум“ ЕООД, между двете дружества е сключен договор за дефектация и ремонт на 3 комплекта оптични прибори, ПОУ, стрелково оръжие и лафет за НСВТ от танк Т-72, изпълнени от „ТЕРЕМ-Ивайло“ ЕООД.

Специалната продукция за нуждите на Министерството на отбраната за отчетния период включва:

- ремонт на 40 броя танков далекомер ТПД-К1, който ще се изпълнява в течение на годината;

- възстановяване техническите параметри на 9 броя блок Д за ТПД-К1 и изработка на 33 комплекта ЗИП за ТПД-К1 и опаковъчни каси за тях, които ще бъдат завършени през трето тримесечие на т.г.

Работи се по възложената от ВВС проверка и еталониране на въздухозареждач 5Л94.

От началото на 2020 г. са завършени следните ремонтни и производствени работи, като повечето са започнати през 2019 г. :

- ремонт и възстановяване на техническите параметри на танков мерник-далекомер, квантов ТПД-К1 за танк Т-72, който е завършен през първо тримесечие на 2020 г.;

- дефектация и техническо обслужване на 100 броя 14,5 мм картечници КПВТ;

- дефектация и ремонт на 50 комплекта ПОУ за 122 мм гаубица 2А31;

- изработка на опитен образец – изделие на лафетна установка за 12,7 мм ДШК-М на база БТР-60КЩМ и монтаж на лафетната установка върху БТР-60 КЩМ;

- дефектация на 37 комплекта оптични прибори за танк Т-55 АМ1;

- ремонт и допълнителни дейности на 14 броя спирач и 14 броя връщач на противооткатни устройства;

- ремонт на 2 броя РПГ-7В, изработване на 3 броя балистични РПГ-7 и изработка на лафетна установка за 12,7 мм НСВТ;

- модернизация на 1 брой опитен образец БМП в БМП-2П;

- изработка на 12 броя тринога с лафет за 12,7 мм картечница ДШК-М;

- изработка на 100 броя "Устройство за стрелба с 14,5 мм картечница КПВ/КПВТ от земя";

- изработка на 50 броя 7,62х54 мм прибор за учебна стрелба ПУС-9Б(1);

- изработка на 10 броя 122 мм реактивна установка ПУ-2П.

През следващото тримесечие ще продължат следните започнати дейности:

- довършителни работи по изделие БЧ-21 и БТС-2 – втори етап;

- модернизация на 30 бр. изд.9П148 (БРДМ-2);

- демилитаризация и модернизация на 50 броя изделия МТ-ЛБ;

- доставка на резервни части за Т-55, Гвоздика, БТС-2.

Работи се по дефектация и модернизация на пробна серия от 5 броя 30 мм оръдие ЗТМ-1 в изделие ТЕРМ-3ТМ, по модернизацията на един опитен образец на изделие БТР-60 „Чайка“, както и по модернизация на изд. БМ-21 на базова машина УРАЛ 375Д.

Гражданската продукция е основно услуги за галванични покрития и продажби на газови уреди и др. от фирмения магазин.

Извършват се ремонт сграден фонд и изработване на тренировъчни серии по програма и със средства от ОМП.

**„ТЕРЕМ-Цар Самуил” ЕООД,** **гр.** **Костенец**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **За второ тримесечие на 2020 г.** | | | |  | **С натрупване за полугодието на 2020 г.** | | | |
| АБП хил.лв | Отчет хил.лв | Разлика хил.лв. | Изпълне- ние |  | АБП хил.лв | Отчет хил.лв | Разлика хил.лв. | Изпълне- ние |
| 250 | 125 | -125 | 50,00% |  | 500 | 217 | -283 | 43,40% |

Постигнатите резултати от „ТЕРЕМ - Цар Самуил” ЕООД през първо полугодие на 2020 г. показват **намаление с над 14%** от произведеното спрямо обемите от съпоставимия период на предходната 2019 г. С произведената продукция през отчитания период, дружеството е изпълнило **43,4%** от планирания обем за първото полугодие на 2020 г. и едва 22% от планирания годишен обем.

Структурата на произведената продукция за първо полугодие на 2020 г. в хил. лв. е:

|  |  |
| --- | --- |
| - специална продукция | 105 |
| - гражданска продукция | 112 |

През отчетния период са завършени следните поръчки/изделия:

* изработване на 32 хил. броя шашки от ТЕН чрез пресоване;
* производство на 6 партиди от по 5 000 броя бустер Т-800 (допълнителен детонатор);
* изработване на 210 броя супресор за ловни карабини;
* производство на взривни вещества за граждански цели.

В следващото тримесечие ще продължи работата по:

* палетизиране на ракетни двигатели за изстрели БМ-21;
* изработване на 530 броя супресор за ловни карабини.

- сборка на неуправляеми авиационни ракети С-8 КОМБЕ – 5000 бр. при подаване на комплектовъчни елементи от клиента.

Извършват се ремонт на сградния фонд по програма и със средства от ОМП.

Реализацията на гражданска продукция е ограничена само до производството на ръчни колички с един и с два лагера.

Пазарните перспективи са след осигуряване на необходимите елементи от възложителя да се постигне производствена ритмичност за сглобяване на останалите неуправляеми авиационни ракети С-8 КОМБЕ. Извършват се пробни изпитания съвместно с БАН за производство и ремонт на различни боеприпаси, за снаредяване по метода на леене и сборка на изд. АХГ-7ВСП. Работи се за усвояване производството на НАР С-8 и модификации, както и на изстрел за РПГ 7 (ОГ-7 и ПГ-7). Водят се преговори за производство на взривни вещества, както и за започване на серийно производство на термобарични минохвъргачки, артилерийски изстрели и усвояване производството на сборка на изстрели за БМ 21. Потенциални са договореностите за извършване на предпродажбена подготовка и ремонт на 4 хил. бр. 122 ОФ изстрели и за БМ 21 „ГРАД“.

Усилията са насочени към търсене на допълнителни възможности за подписване на нови договори за производство на специална и гражданска продукция, с цел стабилизиране на производствено – стопанската дейност, осигуряване на регулярни парични постъпления и за изпълнението на годишната производствена програма.

Дружеството получи 16 хил. лв. компенсация по националната програма за запазване на заетостта при извънредното положение (60/40).

**2. Здравословни и безопасни условия на труд**

През отчетния период са осигурени средства за здравословни и безопасни условия на труд в дружествата от група „ТЕРЕМ”, включително за обучение, осигуряване на предпазни средства, защитни облекла, безплатна предпазна храна, провеждане на профилактични медицински прегледи, подобряване условията на труд и специализирана литература.

Ръководството на Холдинга и управителите на дъщерните дружества предприеха всички препоръчани мерки за ограничаване разпространението на заразата COVID-19 и съобразиха дейността си с обявеното извънредно положение в страната, както и със задължението за спазване на епидемични мерки.

През периода (през първо тримесечие) е допусната една трудова злополука - в „ТЕРЕМ - КРЗ Флотски арсенал Варна“ ЕООД . Няма отклонение от нормалните действия и условия на работа. За недопускане на повторяемост, като мярка, е проведен извънреден инструктаж. Няма трудови злополуки, водещи до трайна загуба на трудоспособност.

В дъщерните дружества са извършвани проверки от съответните Дирекции „Областна инспекция по труда” за спазване на законовите изисквания за осигуряване на ЗБУТ. Предписанията за отстраняване на констатираните пропуски се изпълняват.

**3. Екология**

Изградените пречиствателни съоръжения във всички дъщерни дружества функционират нормално и не се допуска замърсяване на околната среда при осъществяване на производствения процес.

**4. Търговска дейност**

Търговската дейност на „ТЕРЕМ-Холдинг” ЕАД през първото тримесечие на 2020 г. се организира в помощ на дъщерните дружества в следните направления:

- маркетингова и рекламна дейност за произвежданата специална и гражданска продукция;

- реализация на произведената специална и гражданска продукция;

- доставка на необходимите суровини, материали, комплекти възли и агрегати и резервни части за производствената дейност.

През първото полугодие на 2020 г. в група „ТЕРЕМ” са реализирани общо (агрегирано) нетни приходи от продажби на продукция, стоки и услуги в размер на **22 842** **хил. лв.** (в т.ч. и индивидуалния принос на „ТЕРЕМ – Холдинг” ЕАД).По този показател Групата бележи **ръст от над 74%** спрямо съпоставимия период на предходната година.

Търсят се допълнителни възможности за сключване на договори с фирми за ремонти на въоръжение и военна техника /предпродажна подготовка и производство на резервни части/, с които да се повиши степента на натовареност на производствените мощности и персонала в дъщерните дружества.

Търсят се възможности за участие в международни тръжни процедури за доставка на стоки за нуждите на министерствата на отбраната на отделни страни.

**5. Управление на персонала**

***Численост на персонала***

Група „ТЕРЕМ” отчита **намаление с 50 човека** в числеността на общия списъчен брой на персонала към 30.06.2020 г., в сравнение с края на 2019 година, което е намаление с **4,6%** (намалението е основно при „ТЕРЕМ-Хан Крум“ ЕООД и „ТЕРЕМ-Ивайло“ ЕООД)

- списъчен брой на персонала на 01.01.2020 г. – **1 087 човека;**

- списъчен брой на персонала на 30.06.2020 г. **- 1 037 човека**.

Средно-списъчният брой на персонала за първото полугодие на 2020 г. за група „ТЕРЕМ“, без жените в отпуск по майчинство е **1 050 човека**, което е **намаление със 54 души, представляващо 4,9% намаление**  в сравнение с края на 2019 г.

***Доходи на персонала***

За първо полугодие на 2020 г, група „ТЕРЕМ” отчита среден доход (трудово възнаграждение, клас, доплащания и други социални плащания) на едно лице от персонала в размер на **1 379 лева**. В сравнение с първо полугодие на 2019 година, средния доход на персонала в група „ТЕРЕМ” е нараснал със **183 лева** или с **15,3%**. В сравнение с края на 2019 г. ръстът **е с 11,84% -** повлиян основно от увеличението **с 8,93 %** на минималната работна заплата за страната от 01.01.2020 г. (при някои от работниците, чийто основни възнаграждения таргетират към този показател) и натовареността, респ. завишено възнаграждение на някои работници, от допълнителното материално стимулиране за постигнати резултати при изпълнение на определени (допълнителни) производствени задачи.

Средният доход за първо полугодие на 2020 г. в група „ТЕРЕМ“ е достигнал средната работна заплата за страната (1 317 лв.), отчетената от НСИ за I-во тримесечие на 2020 г.

За първо полугодие на 2020 г., най-висок среден месечен доход в дъщерните дружества отчитат „ТЕРЕМ-КРЗ Флотски арсенал Варна” ЕООД – **1 512 лв.** и„ТЕРЕМ-Летец” ЕООД **– 1 481 лв.**, следвани от, „ТЕРЕМ-Цар Самуил“ ЕООД – **1 069 л**в.,ТЕРЕМ–Ивайло” ЕООД **– 1 049 лв** и „ТЕРЕМ–Хан Крум“ ЕООД – **1 005 лв.**  С най-висок ръст на средния месечен доход е в „ТЕРЕМ – КРЗ Флотски арсенал Варна“ ЕООД – 20,19% спрямо съпоставимия период на 2019 г. и 15,42% от началото на 2020 г. При две от дружества („ТЕРЕМ-Ивайло“ и „ТЕРЕМ-Цар Самуил“) това увеличение е между 3,5% и 7,4%, т.е. не изпреварва увеличението на минималната работна заплата за страната.

***Социално сътрудничество***

През разглеждания период, Съветът за социално сътрудничество на група „ТЕРЕМ” и Комисиите за социално сътрудничество в дъщерните дружества организираха дейността си в съответствие със своите пълномощия.

В дружествата има добър социален диалог. Изпълняват се социалните програми съобразно договореностите в съответните КТД.

Всички дъщерни дружества имат подписани Колективни трудови договори /КТД/, действащи към момента.

**6. Финансово-икономическо състояние на група „ТЕРЕМ” за първо полугодие на 2020 г.**

|  |  |  |  |  |
| --- | --- | --- | --- | --- |
| **№ по ред** | **ПОКАЗАТЕЛИ** | **Нетни приходи от продажби хил. лв.** | **Печалба** (след корпоративен данък) **хил. лв.** | **Рентабилност** |
|
| 1. | "Терем-Летец" ЕООД | 3 150 | (466) | 0,00% |
| 2. | "Терем-Хан Крум" ЕООД, вкл. Обособено производство "ТЕРЕМ-Овеч" | 1 941 | (871) | 0,00% |
| 3. | "Терем-КРЗ Флотски арсенал" ЕООД | 10 037 | 196 | 1,95% |
| 4. | "Терем-Ивайло" ЕООД | 1 311 | (266) | 0,00% |
| 5. | "Терем-Цар Самуил" ЕООД | 159 | (252) | 0,00% |
| 6. | "Терем - Холдинг" ЕАД | 6 244 | 119 | 1,91% |
|  | ***Група „ТЕРЕМ” (агрегирана стойност):*** | **22 842** | **(1 540)** | ***0,00%*** |

**Задължения и вземания**

- **задължения** (на групата към трети лица и към МО) – **19 683** **хил. лв.**, основно по получени аванси за ремонти, които ще се изпълняват през 2020 г.;

- **вземания** (на групата от трети лица -  **8 661 хил. лв.**

**Разходи на 100лв. оперативни и общо приходи (с натрупване) за първо полугодие на 2020 г.**

|  |  |  |  |
| --- | --- | --- | --- |
| **№ по ред** | **Дъщерно дружество** | **Разходи на 100 лв. приходи от оперативна дейност** | **Разходи на 100 лв. общи приходи** |
| 1 | "ТЕРЕМ - Летец" ЕООД | 111,38 | 114,73 |
| 2 | "Терем-Хан Крум" ЕООД, вкл. Обособено производство "ТЕРЕМ-Овеч" | 182,33 | 192,67 |
| 3 | "ТЕРЕМ - КРЗ ФА Варна" ЕООД | 96,29 | 96,12 |
| 4 | "ТЕРЕМ - Ивайло" ЕООД | 133,99 | 140,42 |
| 5 | "ТЕРЕМ - Цар Самуил" ЕООД | 179,74 | 182,35 |
|  | група "ТЕРЕМ" | 113,65 | 118,12 |

През първо полугодие на 2020 г., като цяло дружествата не бяха осигурени във висока степен с договори и поръчки и това затрудни (в някои от предприятията) осигуряването на тяхната издръжка и покриването на условно-постоянните им разходи.

Към 30.06.2020 г. в дружествата няма неразплатени задължения към персонала.

**7. Инвестиции**

Общият обем на извършените инвестиционни разходи през първо полугодие на 2020 г. е на стойност 315 хил. лв., от които 281 хил.лв. са за ДМА, предимно за модернизация с цел подобряване производителността на труда и условията за работа, както и за осъвременяване на сградния фонд. Основно тези разходи са направени в „ТЕРЕМ – Летец“ ЕООД (178 хил лв от които 163 хил.лв. за ДМА и 15 хил. за ДНМА) и в „ТЕРЕМ – КРЗ Флотски арсенал Варна“ ЕООД (118 хил. лв. от които 53 хил.лв. за машини, съоръжения и оборудване и 65 хил.лв за транспортни средства).

**ИЗВОДИ:**

1. За първо полугодие на 2020 г. група „ТЕРЕМ” отчита **ръст от 44,79%** на общия обем произведена продукция, главно поради възложените ремонти (по спечелени обществени поръчки) от Министерството на отбраната, както и ръст от 74% на реализираните (агрегирани) нетни приходи от продажби в сравнение със съпоставимия период – първо полугодие на 2019 година. Като се отчитат настоящата неблагоприятна бизнес-среда в световен план, и средносрочните перспективи пред Групата, се очаква намаление на обема продукция през следващите отчетни периоди;

2. Кумулативно, от началото на 2020 г., се отчита (като цяло) малко по-висока степен на натовареност на дъщерните дружества, но едновременно с това се очаква натовареността да е неритмична и в значително намалена степен през предстоящата 2020 година, независимо от провежданите преговори и търговски активности, извършени към настоящия момент. Очакванията ни за намаляване на натовареността са обвързани с прогнозите за рецесия и икономическа криза в световен план поради пандемията COVID-19. Създалата се обстановка на несигурност ще доведе и до известни сътресения при доставките на суровини и материали, както и в забавяне на някои поръчки. Ръководството следи развитието на обстановката у нас и в страните на бизнес-партньорите ни за предприемане на навременни мерки за преодоляване на кризисни ситуации;

3. Ръководството на „ТЕРЕМ - Холдинг” ЕАД провежда политика на строга финансова дисциплина и оптимизиране на процесите по ангажиране на външните подизпълнители/услуги, което съчетано с политика по справедлива оценка и заплащане към персонала, се надяваме да доведе до устойчиви резултати за група „ТЕРЕМ“.

Докладът е приет от Съвета на директорите на „ТЕРЕМ-Холдинг” ЕАД с Решение по т. \_\_ от Протокол № \_\_\_ / \_\_.07.2020 г.

**Приложения:**

Приложение № 1. Резултати от изпълнението на икономически показатели на група „ТЕРЕМ” за първо полугодие на 2020 г.;

Приложение № 2. Изпълнение на производствената програма на група „ТЕРЕМ” за първото полугодие на 2020 г;

Приложение № 3. Численост на персонала и среден месечен доход в група „ТЕРЕМ” за първо полугодие на 2020 г.;

Приложение № 4. Справка за основните финансови показатели на търговските дружества от група „ТЕРЕМ”;

Приложение № 5. Отчет за финансовото състояние на „ТЕРЕМ-Холдинг” ЕАД към 30.06.2020 г.;

Приложение № 6. Отчет за печалбата или загубата и другия всеобхватен доход на „ТЕРЕМ-Холдинг” ЕАД за периода 01.01.2020 – 30.06.2020 г.;

Приложение № 7. Отчет за паричните потоци на „ТЕРЕМ-Холдинг” ЕАД за периода 01.01.2020 – 30.06.2020 г.;

Приложение № 8. Отчет за промените в собствения капитал на „ТЕРЕМ-Холдинг” ЕАД към 30.06.2020 г.

\_\_\_\_\_\_\_\_\_\_\_\_\_\_\_\_\_\_\_\_**\_\_\_\_ Иван Досков**

***Изпълнителен директор***

|  |  |  |  |  |  |
| --- | --- | --- | --- | --- | --- |
|  |  |  |  | **Приложение №1** | |
|  |  |  |  |  |  |
|  |  |  |  |  |  |
| **РЕЗУЛТАТИ ОТ ИЗПЪЛНЕНИЕТО НА ИКОНОМИЧЕСКИ ПОКАЗАТЕЛИ** | | | | | |
|  |  |  |  |  |  |
| **НА ГРУПА "ТЕРЕМ" ЗА ПЪРВО ПОЛУГОДИЕ НА 2020 Г.** | | | | | |
|  |  |  |  |  |  |
|  |  |  |  |  |  |
| **№ по ред** | **ПОКАЗАТЕЛИ** | **Мярка** | **Отчет I-во полугодие на 2019 г.** | **Отчет I-во полугодие на 2020 г.** | **Разлика** |
| 1 | **Произведена продукция** | хил. лв. | 11 642 | 16 857 | 5 215 |
| 2 | **Финансово-икономически показатели** | | | | |
| 2.1. | Приходи от продажби | хил. лв. | 13 122 | 22 842 | 9 720 |
| 2.2. | Счетоводна печалба/загуба (агрегиран резултат) | хил. лв. | (1 894) | (1 532) | 362 |
| 2.3. | Рентабилност | % | 0,00% | 0,00% |  |
| 2.2. | Задължения | хил. лв. | 8 296 | 19 683 | 11 387 |
| 2.3. | Вземания | хил. лв. | 10 545 | 8 661 | (1 884) |
| 2.4. | Разходи на 100 лв. приходи от оперативна дейност | лв. | 114,1 | 113,65 | 0,45 |
| 2.5. | Разходи на 100 лв. общи приходи | лв. | 113,6 | 118,12 | (4,52) |
| 2.6. | Численост на персонала в края на периода | човека | 1 118 | 1 037 | (81) |
| 2.7. | Среден месечен доход | лв. | 1 196 | 1 379 | 183 |
| 2.8. | Производителност на труда на 1 лице на база нетни приходи от продажби | лв. | 11 737 | 22 027 | 10 290 |
| 2.9. | Инвестиции | хил. лв. | 230 | 315 | 85 |

|  |  |  |  |  |  |  |
| --- | --- | --- | --- | --- | --- | --- |
|  |  |  |  | **Приложение № 2** | | |
|  |  |  |  |  |  |  |
|  |  |  |  |  |  |  |
| **ИЗПЪЛНЕНИЕ НА ПРОИЗВОДСТВЕНАТА ПРОГРАМА** | | | | | | |
|  |  |  |  |  |  |  |
| **НА ГРУПА "ТЕРЕМ" ЗА ПЪРВО ПОЛУГОДИЕ НА 2020 Г.** | | | | | | |
|  |  |  |  |  |  |  |
|  |  |  |  |  |  |  |
| **№ по ред** | **ПОКАЗАТЕЛИ** | **Мярка** | **АБП  I-во полугодие на 2020 г.** | **Отчет I-во полугодие на 2020 г.** | **Разлика** | **% изпълнение** |
|  | **Произведена продукция** | хил. лв. | **16 476** | **16 857** | **381** | **102,31** |
|  |  |  |  |  |  |  |
| **А.** | **Специална продукция** | хил. лв. | **9 019** | **8 008** | **(1 011)** | **88,79** |
|  |  |  |  |  |  |  |
|  | - продукция на МО | хил. лв. | 5 378 | 6 273 | 895 | 116,64 |
|  |  |  |  |  |  |  |
|  | - специален износ | хил. лв. | 0 | 0 |  | 0,00 |
|  |  |  |  |  |  |  |
|  | - друга специална продукция | хил. лв. | 3 641 | 1 735 | (1 906) | 47,65 |
|  |  |  |  |  |  |  |
| **Б.** | **Гражданска продукция** | хил. лв. | **7 457** | **8 849** | **1 392** | **118,67** |

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  | **Приложение № 3** | |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
| **ЧИСЛЕНОСТ НА ПЕРСОНАЛА И СРЕДЕН МЕСЕЧЕН ДОХОД** | | | | | | |
|  |  |  |  |  |  |  |
| **В ГРУПА "ТЕРЕМ" ЗА ПЪРВО ПОЛУГОДИЕ НА 2020 г.** | | | | | | |
|  |  |  |  |  |  |  |
|  |  |  |  |  |  |  |
| **№ по ред** | **Дружество** | **Списъчен брой на персонала - човека** | | | **Средносписъ-чен брой - човека** | **Среден месечен доход за първо полугодие на 2020 г. лв.** |
| **1.1.2020** | **30.6.2020** | **разлика** |
|  |  |  |  |  |  |  |
| 1. | "Терем-Летец" ЕООД | 153 | 153 |  | 152 | 1 481 |
|  |  |  |  |  |  |  |
| 2. | ТЕРЕМ - Хан Крум ЕООД, вкл. обособено производство "ТЕРЕМ-Овеч" | 256 | 241 | (15) | 249 | 1 005 |
|  |  |  |  |  |  |  |
| 3. | "Терем-КРЗ Флотски арсенал" ЕООД | 436 | 440 | 4 | 423 | 1 512 |
|  |  |  |  |  |  |  |
| 4. | "Терем-Ивайло" ЕООД | 159 | 142 | (17) | 118 | 1 049 |
|  |  |  |  |  |  |  |
| 5. | "Терем-Цар Самуил" ЕООД | 50 | 53 | 3 | 51 | 1 069 |
|  |  |  |  |  |  |  |
|  | **Всичко (дъщерни дружества):** | **1 054** | **1 004** | **(50)** | **1 018** | **1 296** |
|  |  |  |  |  |  |  |
| 7 | "ТЕРЕМ - ХОЛДИНГ" ЕАД | 33 | 33 |  | 33 | 3 943 |
|  | **Всичко за група "Терем":** | **1 087** | **1 037** | **(50)** | **1 050** | **1 379** |

